หากพิจารณาระบบเศรษฐศาสตร์โทเคน (Tokenomics) ของโครงการ Shiba Inu อย่างถี่ถ้วนนั้นจะเห็นว่า ในส่วนที่เกี่ยวข้องกับอุปทานหมุนเวียนของ SHIB ในช่วงเปิดตัวได้ถูกจัดสรรเป็น 2 ส่วน โดยทางทีมพัฒนาของโครงการได้ทำการล็อคโทเคนจำนวน 50% ของอุปทานทั้งหมดไว้ใน Uniswap และทำลายคีย์ทิ้งไป เพื่อสร้างรากฐานถาวรให้แก่สภาพคล่องในตลาด SHIB ซึ่งในส่วนที่เหลือ 50% นั้นทางทีมงานได้ทำการส่งโทเคน SHIB ทั้งหมดไปยัง ERC-20 Wallet ของ Vitalik Buterin ผู้ก่อตั้ง Ethereum หมายความว่าทางทีมงานได้แจก Airdrop ให้กับ Vitalik Buterin ด้วยโทเคน SHIB ซึ่งความพยายามที่กล้าหาญและแปลกใหม่นี้มีจุดมุ่งหมายที่ชัดเจน เพื่อเป็นกลไกการเผาทำลายที่ไม่เป็นทางการ อีกทั้งยังเป็นกลอุบายทางการตลาดที่ดีอีกด้วย เนื่องจากไม่มีโทเคนที่สงวนไว้สำหรับผู้ก่อตั้งและทีมพัฒนาของโครงการ Shiba Inu ที่โดยปกติแล้วนั้นไม่ว่าจะโครงการใดก็ตาม มักจะมีการจัดสรรโทเคนจำนวนหนึ่งเพื่อสงวนให้แก่บุคคลสำคัญของโครงการเสมอ และด้วยแนวทางที่ไม่เหมือนใครนี้ทำให้ทีมพัฒนาของ Shiba เชื่อมั่นว่า พวกเขาได้ดำเนินการเปิดตัวโทเคนในรูปแบบใหม่ที่มีความยุติธรรมและเปิดกว้าง ซึ่งแน่นอนว่าการเปิดตัวโทเคนด้วยวิธีดังกล่าวได้กลายเป็นพาดหัวข่าวไปทั่วโลก อีกทั้งยังเป็นแรงบันดาลใจให้โครงการ Memetoken อื่น ๆ หลายโครงการที่ทำการส่ง Airdrop ให้กับ Vitalik Buterin ในรูปแบบเดียวกันอีกด้วย
อย่างไรก็ตาม สมมติฐานที่ทางทีมพัฒนาได้ตั้งเอาไว้ว่า Vitalik Buterin คงไม่แตะต้องโทเคน SHIB ที่เขาได้รับ แต่สุดท้ายแล้วสมมติฐานนั้นก็ไม่เป็นความจริง เนื่องจากเมื่อวันที่ 12 พฤษภาคม 2021 ที่ผ่านมา Vitalik Buterin ได้ทำการบริจาค 10% ของโทเคน SHIB ที่เขามีให้กับกองทุน India Crypto Covid Relief Fund ที่สร้างขึ้นโดยผู้ร่วมก่อตั้ง Polygon โดยโทเคนที่เขาได้บริจาคในขณะนั้นมีมูลค่าประมาณ 1.2 พันล้านดอลลาร์ด้วยกัน และมันได้กลายเป็นพาดหัวข่าวในทันทีว่า เป็นหนึ่งในกิจกรรมการกุศลที่ใหญ่ที่สุดที่จ่ายด้วยคริปโต นอกจากนี้ในวันเดียวกัน Vitalik ยังได้ทำการขาย Memetoken อื่น ๆ อีกหลายตัวที่ถูก Airdrop ให้เขา อีกทั้งยังนำเงินจำนวนที่ได้จากการขายไปบริจาคให้กับองค์กรไม่แสวงหากำไรต่าง ๆ เยอะแยะมากมาย ด้วยเหตุการณ์เหล่านี้จึงส่งผลให้ราคาของ SHIB ได้ลดลงอย่างมากหลังจากการขายของ Vitalik
จากนั้นในวันที่ 16 พฤษภาคม 2021 Vitalik ได้ทำการเผาโทเคน SHIB ส่วนที่เหลือของเขาประมาณ 410 ล้านล้านโทเคน หรือประมาณ 41% ของจำนวนอุปทานทั้งหมดของโทเคน SHIB และได้ทำการฝากข้อความไว้ในธุรกรรมว่า เขาจะบริจาคโทเคน SHIB ที่ถือครองอยู่ให้กับองค์กรการกุศลที่ไม่แสวงหากำไรในภายหลัง ในขณะเดียวกันนี้เหล่าแฟนคลับของโปรเจค Dog Memetoken ก็รู้สึกไม่พอใจกับการกระทำดังกล่าวของ Vitalik แต่อย่างไรก็ตาม Vitalik ยืนยันว่าเขายังคงมีความชื่นชมต่อชุมชนการกุศล Memetoken อย่าง Shiba Inu ที่มีต่อสาธารณชนสำหรับความเอื้ออาทรและความกระตือรื้อร้นที่ต้องการให้โลกนี้เป็นสถานที่ที่ดีกว่าเดิม นอกจากนี้ Vitalik ยังเรียกร้องให้โครงการต่าง ๆ ยุติการส่ง Airdrop โทเคนให้แก่เขาโดยไม่ได้รับอนุญาต ซึ่งเขาเน้นย้ำถึงความสำคัญในการหลีกเลี่ยงการกระทำที่เรียกว่า “Kingmaker” ที่จะส่งผลให้บุคคลใดบุคคลหนึ่งมีอำนาจในการสร้างหรือทำลายโครงการเกี่ยวกับ Blockchain ได้